b'\n_START_ARTICLE_\n\xc5\xa0vab\n_START_SECTION_\nOpis\n_START_PARAGRAPH_\nJe razmeroma majhen predstavnik \xc5\xa1\xc4\x8durkov, ki v dol\xc5\xbeino dose\xc5\xbee 1,3 do 1,6 cm in je prepoznaven po svetlorjavi obarvanosti telesa s parom temnih vzdol\xc5\xbenih \xc4\x8drt na hrbtni strani oprsja. Med pogostej\xc5\xa1imi vrstami, prisotnimi v \xc4\x8dlovekovi bli\xc5\xbeini, je prepoznaven tudi po tem, da sprednji par kril sega \xc4\x8dez konec zadka. Je sicer slab letalec, a kljub temu izredno mobilna \xc5\xbeival, ki je sposobna v petih dneh prete\xc4\x8di tudi do 75 m._NEWLINE_Vrsta ima hiter \xc5\xbeivljenjski krog, tako da se lahko letno razvijejo tri do \xc5\xa1tiri generacije. Prisotnost \xc5\xa1\xc4\x8durkov pogosto izdajajo ooteke, ovoji, v katerih samica nosi jaj\xc4\x8deca dokler niso tik pred izvalitvijo. Razvoj od oploditve do preobrazbe traja 7\xe2\x80\x9312 tednov. Pribli\xc5\xbeno en teden po preobrazbi postane \xc5\xbeival spolno zrela in se pri\xc4\x8dne pariti, tekom svojega \xc5\xbeivljenja sproducira 4\xe2\x80\x938 ootek s po pribli\xc5\xbeno 30 zarodki.\n_START_SECTION_\nRaz\xc5\xa1irjenost in pomen\n_START_PARAGRAPH_\n\xc5\xa0vab verjetno izvira iz Jugovzhodne Azije, od koder se je s pomo\xc4\x8djo \xc4\x8dloveka raz\xc5\xa1iril po vsem svetu. Pri tem je v ve\xc4\x8dini sedanjega obmo\xc4\x8dja raz\xc5\xa1irjenosti izrazito vezan na \xc4\x8dlovekova bivali\xc5\xa1\xc4\x8da, kjer najde ugodne razmere \xe2\x80\x93 pravimo, da je sinantropna vrsta. V hladnej\xc5\xa1ih obmo\xc4\x8djih sveta, kot je Velika Britanija, se v naravi zadr\xc5\xbeuje manj kot desetina populacije. Najpomembnej\xc5\xa1i dejavniki, ki dolo\xc4\x8dajo prisotnost \xc5\xa1vaba v bivali\xc5\xa1\xc4\x8dih, so gretje, prisotnost hrane in \xc4\x8disto\xc4\x8da. Zadr\xc5\xbeujejo se predvsem v shrambah, kuhinjah in podobnih prostorih, kjer je spravljena hrana, ob huj\xc5\xa1ih izbruhih pa tudi v drugih prostorih._NEWLINE_V ve\xc4\x8djem \xc5\xa1tevilu \xc5\xa1\xc4\x8durki infestirajo spravljena \xc5\xbeivila in prispevajo h kvarjenju, hkrati pa jih onesna\xc5\xbeujejo s svojimi iztrebki. Iztrebki so poleg tega alergeni, zato lahko povzro\xc4\x8dajo zdravstvene te\xc5\xbeave tudi posredno.'